പണം അടച്ച് വെര്ച്വല് ക്യൂവില് ബുക്ക് ചെയ്യണം, ശബരിമലയില് എത്തുമ്ബോള് തിരികെ നല്കും, പുത്തന് പരീക്ഷണവുമായി ദേവസ്വം ബോര്ഡ് പത്തനംതിട്ട: വെര്ച്വല് ക്യൂവില് ബുക്ക് ചെയ്ത തീര്ത്ഥാടകര് ശബരിമലയില് എത്തുന്നുവെന്ന് ഉറപ്പാക്കാന് ദേവസ്വം ബോര്ഡ് പുതുവഴികള് തേടുന്നു. ബുക്ക് ചെയ്യുന്ന എല്ലാവരില് നിന്നും നിശ്ചിത തുക ഫീസായി വാങ്ങാനും ദര്ശനം നടത്തിക്കഴിയുമ്ബോള് ഓണ്ലൈനായി തിരികെ നല്കാനും ബോര്ഡ് ആലോചിക്കുന്നു. ബുക്ക് ചെയ്ത ശേഷം ദര്ശനത്തിന് എത്താതിരിക്കുന്നവരുടെ എണ്ണം കൂടുന്നത് ഒഴിവാക്കാനാണിത്. ബുക്ക് ചെയ്തിട്ട് ദര്ശനം നടത്താത്തവരുടെ തുക നഷ്ടമാകും. ഇത് ദേവസ്വം ബോര്ഡിന്റെ ഫണ്ടിലേക്കു മാറ്റും. നിര്ദ്ദേശം ഹൈക്കോടതിയില് സമര്പ്പിച്ച് അംഗീകാരം തേടേണ്ടതുണ്ട്. കഴിഞ്ഞ മാസങ്ങളിലെ പൂജകള്ക്ക് വെര്ച്വല് ക്യൂ വഴി ഒരു ദിവസം 10,000 പേര്ക്ക് ദര്ശനം അനുവദിച്ചിരുന്നു. എന്നാല്, രണ്ടായിരത്തോളം ആളുകളേ എത്തിയുള്ളൂ. കഴിഞ്ഞ ദിവസം തിരുവനന്തപുരത്ത് ചേര്ന്ന യോഗത്തില് വെര്ച്വല് ക്യൂ സംബന്ധിച്ച പരാതികള് ദേവസ്വം ബോര്ഡ് പ്രസിന്റ് എന്.വാസു പൊലീസ് ഉദ്യോഗസ്ഥരുമായി ചര്ച്ച ചെയ്തു. ബുക്ക് ചെയ്യണമെന്ന് അറിയാതെ എത്തുന്ന തീര്ത്ഥാടകര്ക്കായി നിലയ്ക്കലില് സ്പോട്ട് ബുക്കിംഗ് സംവിധാനം ഏര്പ്പെടുത്തണമെന്ന് ബോര്ഡ് പൊലീസിനോട് ആവശ്യപ്പെട്ടിട്ടുണ്ട്. നട തുറക്കുന്നതിന് ഒരാഴ്ച മുന്പ് ബുക്കിംഗ് ആരംഭിക്കണമെന്ന് ബോര്ഡ് നിര്ദ്ദേശിച്ചു.വെര്ച്വല് ക്യു തല്ക്കാലം ഏറ്റെടുക്കേണ്ടെന്നാണ് ബോര്ഡ് തീരുമാനം. സോഫ്ട് വെയറിനെ സംബന്ധിച്ച് പരാതികളുണ്ടായാല് പരിഹരിക്കുക പ്രയാസമാണെന്നാണ് വിലയിരുത്തല്. വെര്ച്വല് ക്യൂവില് ബുക്ക് ചെയ്തിട്ട് വരാതിരിക്കുന്നത്, ദര്ശനം ആഗ്രഹിക്കുന്നവരുടെ അവസരം നഷ്ടപ്പെടുത്തുകയാണ്. അതുകൊണ്ടാണ് ഫീസ് ഏര്പ്പെടുത്തണമെന്ന അഭിപ്രായം ഉയര്ന്നത്. ബോര്ഡ് തീരുമാനം എടുത്തിട്ടില്ല. എന്. വാസു, തിരുവിതാംകൂര് ദേവസ്വംബോര്ഡ് പ്രസിഡന്റ്